次韻酬彦達
作者：張綱
朝代：宋

paragraphs: 浮榮過眼風脫葉，鴛行無復清夢接。
柴門晝閉雀可羅，寒日暉暉弄疏樾。
已種芳蘭滋九畹，更遣胎仙舞三叠。
李侯壯志亦可人，舉目萬里欲橫絕。
醉眼時看石稜紫，吟鬢半作霜棘折。
方今聖主躬儉勤，奏賦不須誇羽獵。
中興盛事要磨崖，老於文字誰踰結。
願君勉力上扶搖，渺渺雲海出飛楫。
莫隨鎩翮臥窮巷，漫學啼螿弔寒月。